דוד האן

דוד האן (נולד ב-1965) הוא משפטן ישראלי, פרופסור בפקולטה למשפטים של אוניברסיטת בר-אילן המומחה בדיני תאגידים ובדיני חדלות פירעון. כיהן כאפוטרופוס הכללי והכונס הראשי במשרד המשפטים.

ביוגרפיה
האן נולד בתל אביב וגדל בגבעתיים. בנם של דינה ואריה האן. אביו היה מזכיר סיעת המפד"ל ומזכיר הכנסת ואמו מרצה לסטטיסטיקה ולכלכלה. בילדותו שהה שלוש שנים בארצות הברית כאשר אביו היה שליח סוכנות היהודית. היה חניך בתנועת בני עקיבא ולמד בישיבת בני עקיבא נתיב מאיר בירושלים. בצה"ל שירת כקצין ביחידה 8200 של אגף המודיעין והשתחרר לאחר שמונה שנים.

ב-1993 סיים האן לימודי תואר ראשון במשפטים בהצטיינות יתרה באוניברסיטת בר-אילן. התמחה אצל שופט בית המשפט העליון גבריאל בך, ובמשרד עורכי הדין יגאל ארנון ושות'. בתום ההתמחות סיים תואר שני ושלישי במשפטים באוניברסיטת ניו יורק. במקביל ללימודי הדוקטורט עבד במחלקת דיני החברות בפירמת עורכי הדין Gordon, Altman, Butowsky בניו יורק ועסק במתן חוות דעת בנושאים פיננסים ובפרט בתחום פשיטות הרגל. בשובו לישראל השתלב בסגל אוניברסיטת בר-אילן, ב-2002 מונה למנהל תוכנית הלימודים לתואר שני לרואי חשבון ועורכי דין באוניברסיטה.

כמו כן שימש מרצה מן החוץ בפקולטה למשפטים של האוניברסיטה העברית בירושלים ובאוניברסיטת תל אביב, מרצה אורח באוניברסיטת פורדהם בניו יורק ובאוניברסיטת מונש במלבורן.

מחבר הספר "דיני חדלות פרעון", בהוצאת ההוצאה לאור של לשכת עורכי הדין, התשס"ט. בשנת 2018 יצא הספר במהדורה שנייה ועדכנית.

שימש יועץ בתחום חדלות פירעון למחלקת ייעוץ וחקיקה במשרד המשפטים. ב-2011 מונה לאפוטרופוס הכללי והכונס הרשמי. בתפקידו ככונס הנכסים הרשמי, היה ממונה על פירוק רשות השידור .

ב-2016 אוזכר ברשימת המועמדים לכהן בבית המשפט העליון. ב-2018 הוזכר שוב כמועמד לבית המשפט המחוזי בחיפה כשופט כלכלי, תוך ששרת המשפטים איילת שקד מנסה לקדם את מינויו. מינויו לא אושר בוועדה למינוי שופטים.

ב-2017 חזר לסגל הפקולטה למשפטים באוניברסיטת בר-אילן.

האן מתגורר באורנית, נשוי, אב לחמישה.

קישורים חיצוניים
 דוד האן באתר אוניברסיטת בר-אילן
 דוד האן  באתר המכון למנהיגות וממשל

הערות שוליים

בוגרי אוניברסיטת בר-אילן: משפטים
בעלי תואר דוקטור מאוניברסיטת ניו יורק
האפוטרופוסים הכלליים
סגל אוניברסיטת בר-אילן: משפטים
אורנית: אישים
בוגרי בני עקיבא
בוגרי ישיבת נתיב מאיר
ישראלים שנולדו ב-1965